Tatoeba sentences — language code: lat
Egrediente autem anima et imminente iam morte, vocavit nomen filii sui Benoni (id est Filius doloris mei); pater vero appellavit eum Beniamin (id est Filius dextræ).
Mortua est ergo Rachel et sepulta est in via, quæ ducit Ephratham; hæc est Bethlehem.
Erexitque Iacob titulum super sepulcrum eius; hic est titulus monumenti Rachel usque in præsentem diem.
Egressus inde Israel, fixit tabernaculum trans Magdaleder (id est Turris gregis).
Cumque habitaret in illa regione, abiit Ruben et dormivit cum Bilha concubina patris sui; quod illum minime latuit.
Erant autem filii Iacob duodecim.
Venit Iacob ad Isaac patrem suum in Mambre Cariatharbe, id est Hebron, ubi peregrinatus est Abraham et Isaac.
Et completi sunt dies Isaac centum octoginta annorum; consumptusque ætate mortuus est et appositus est populo suo senex et plenus dierum. Et sepelierunt eum Esau et Iacob filii sui.
Tulit autem Esau uxores suas et filios et filias et omnes animas domus suæ et pecora armenta et cuncta, quæ acquisierat in terra Chanaan, et abiit in terram Seir; recessitque a fratre suo Iacob.
Divites enim erant valde et simul habitare non poterant; nec sustinebat eos terra peregrinationis eorum præ multitudine gregum.
Habitavitque Esau in monte Seir. Ipse est Edom.
Habitavit autem Iacob in terra Chanaan, in qua peregrinatus est pater suus.
Ioseph, cum decem et septem esset annorum, pascebat gregem cum fratribus suis adhuc puer; et erat cum filiis Bilhæ et Zelphæ uxorum patris sui; detulitque patri malam eorum famam.
Israel autem diligebat Ioseph super omnes filios suos, eo quod in senectute genuisset eum; fecitque ei tunicam talarem.
Videntes autem fratres eius quod a patre plus cunctis filiis amaretur, oderant eum nec poterant ei quidquam pacifice loqui.
Accidit quoque ut visum somnium referret fratribus suis; quæ causa maioris odii seminarium fuit.
Dixitque ad eos: Audite somnium meum, quod vidi. Putabam ligare nos manipulos in agro, et quasi consurgere manipulum meum et stare, vestrosque manipulos circumstantes adorare manipulum meum.
Responderunt fratres eius: “Numquid rex noster eris? Aut subiciemur dicioni tuæ?” Hæc ergo causa somniorum atque sermonum, invidiæ et odii fomitem ministravit.
Aliud quoque vidit somnium, quod narrans fratribus ait: Vidi per somnium quasi solem et lunam et stellas undecim adorare me.
Quod cum patri suo et fratribus retulisset, increpavit eum pater suus et dixit: Quid sibi vult hoc somnium, quod vidisti? Num ego et mater tua et fratres tui adorabimus te proni in terram?
Invidebant igitur ei fratres sui; pater vero rem tacitus considerabat.
Cumque fratres illius in pascendis gregibus patris morarentur in Sichem, dixit Israel ad Ioseph: Fratres tui pascunt oves in Sichimis; veni, mittam te ad eos.
Quo respondente: "Præsto sum”, ait ei.
Vade et vide, si cuncta prospera sint erga fratres tuos et pecora, et renuntia mihi quid agatur.
Missus de valle Hebron venit in Sichem; invenitque eum vir errantem in agro et interrogavit quid quæreret.
At ille respondit: Fratres meos quæro; indica mihi, ubi pascant greges.